# A Felvidéki Missziói működésének 2020-ban szerzett tapasztalatai, munkájának kiértékelése

# Szeverényi János

részére

**Kedves János! Tisztelt Missziós Bizottság!**

2020 március 10-én zárták le először a határokat és elkezdődött egy olyan év, ami párját ritkítja. Szinte minden szolgálatunk, ami jellemezte a missziónkat megszűnt. Keletkeztek új szolgálatok és nyíltak ki új missziós lehetőségek. Visszatekintve 2020-ra, annak ellenére, hogy mozgásunkban, személyes kapcsolattarásunkban kárt szenvedtünk, mégis rengeteg minden történt. Igen 2020-as beszámolónk is bizonyságtétel arról, hogy az Úr csodásan működik!

**Felvidéki Missziós Nap**

2020-ban elmaradt, ahogy elmaradtak a táborok keleten és nyugaton is.

**A 2020-as év szolgálatainak értékelése**, tapasztalatok összegzése:

Január, február, március, június, július, augusztus hónapokban tudtak hozzánk jönni missziós lelkészeink. Bálintné Varsányi Vilma, Ferenczy Erzsébet és Pethő Judit gömöri szolgálataiért adhattunk hálát. A vírus miatt azonban a többi hónapban el voltunk vágva a külvilágtól. Volt, hogy szolgálhattunk a templomainkban, volt, hogy csak online istentiszteleteket tudtunk tartani.

**Januárban** a szokásos éves összegzések, beszámolók zárlatok mellett folytatódtak az istentiszteleti szolgálatok (19), a pelsőci és a tornaljai ökumenikus alkalmak, hitoktatás Tornalján, Sajógömörön, Hosszúszón. Sajógömörön, Hosszúszón, Lekenyén folytatódtak a bibliaórák. Részt vettem az ökumenikus-imaheti alkalmakon a gömörpanyiti gyülekezetben(4 alkalom). Megbeszélést folytattunk a tornaljai kastély ügyében és találkoztunk Alsószeliben, ahol a felvidéki missziós tervekről beszélgettünk (még nem tudtuk, hogy márciustól minden tervünk füstbe megy). Nagy Olivérrel és Szrna Zoltánnal meglátogattuk a szlovák egyház elnökpüspökét. A megbeszélés eredménye az volt, hogy a közelgő magyar-szlovák püspöki találkozó előtt informáljuk a szlovák elnökpüspököt, hogy milyen helyzetben vagyunk. Sajnos, mind a márciusra, mind a szeptemberre tervezett kétoldalú egyházi találkozó meghiúsult.

**Február-** 19 istentiszteletet tartottunk. Minden folytatódott- hittan, bibliaóra, ökumenikus alkalmak, gyerekfoglalkozások. Közeledett Ferenczy Erzsébet nyugdíjba menetele. Több megbeszélést is folytattunk Erzsikével a folytatásról, akkor még nem tudva, hogy minden betervezett szolgálata el fog maradni, kivéve júniusban a konfirmációkat. Esküvők, keresztelők maradtak el. Megbeszélésen voltunk püspök úrnál Nagy Olivérrel, ahol elmondtuk a pozsonyi találkozás eredményeit és terveztük a márciusi találkozást.

**Március-** elsején és nyolcadikán Erzsike és Vilma még megtartotta az istentiszteleteket (11) és mindketten haza tudtak menni mielőtt 10-én lezárták a határokat. Azt hittük csak pár napig, de több hónap lett belőle. 11-én bezárták az iskolákat is. Tanácstalanul álltam a fejlemények előtt, majd este egy zsoltárt mondtam fel a „facebook” oldalamon, ahol egy presbiterünk kialakított egy csoportot „sajógömöri imaközösség” néven. Első este hatan vagy heten nézték meg. Azt gondoltam, hogy vége és nem tudtam, mit kellene csinálni. A presbiterünk, aki ért az internethez buzdított, hogy ne adjam fel, hanem hívjuk meg az ismerőseinket a csoportba. Ezt tettük és jelenleg 490 tagja van a csoportnak. Azonnal megkértem Erzsikét, Vilmát és Juditot, hogy küldözgessenek áhítatokat, igehirdetéseket, amiket én felolvastam. Minél többen néztek minket, annál több ötlet született meg- énekeltünk online, verseket, imádságokat, zsoltárokat olvastunk fel. Valamikor decemberben számoltam több mint 300 élő video bejelentkezésünk volt. Emellett pedig megosztottunk mindent, ami megtetszett a Facebook-on (napi ige, rajzfilmek stb.). Online folytattuk a tornaljai hitoktatást.

**Április –** egész hónapban folytatódott az online helyzet. Április 16-án discordos megbeszélésen vettem részt. Megpróbáltuk az Erzsike és Vilma igehirdetéseit terjeszteni e-maileken keresztül. Nagyon rossz érzés Nagyhéten és Húsvétkor ott állni az üres templomban. Felemelő egyedül az volt ebben az időszakban, hogy még biztosabbak lettünk abban, hogy Isten sokkal nagyobb ezektől a dolgoktól és semmi sem választhat el az Ő szeretetétől.

**Május –** Folytatódott az online helyzet, mígnem második hétvégén újra nyithattuk a templomainkat. Újra találkozhattunk a hívekkel élő istentiszteleten (12), úgy hogy a sajógömörit online továbbra is közvetítettük. A hitoktatás online folytatódott. Nem hagytuk abba az online zenés alkalmainkat sem. 21-én METT konferencián találkozhattunk az online térben.

**Június** – Újra jöhettek lelkészeink (22 istentisztelet) – zászlót szenteltünk a budaörsiekkel, Trianon-i megemlékezés Bálintné Varsányi Vilmával, két hétvégén is szolgált Pethő Judit, Ferenczy Erzsébet megtartotta a konfirmációkat Hosszúszón, Kecsőben és Kőrösön. A hitoktatás online módon fejeződött be.

**Július –** 18istentisztelet- Jött a nyár és nem jöttek a táborok. Rusznyák Dezsővel Budapesten voltunk egy esetleges öregotthoni elhelyezés érdekében. Konfirmációi istentisztelet volt Sajógömörön. Meglátogattuk Ferenczy Erzsébetet,- akinek megköszöntük hatéves szolgálatát a hosszúszói templomban- és átvettük a Seat missziós autót.

**Augusztus –** Úgy tűnt, minden rendben. Lelkészeink tudtak jönni szolgálni (26 istentisztelet!), terveztük a szeptemberi esküvőket, kereszteléseket, esetleges evangelizációt, a rudnai templomszentelést, a fóti kórus vendégszereplését.

**Szeptember – December –** Lezárták a határokat. Szlovákiában a helyzet még nem volt nagyon rossz. Október 11-ig tarthattunk istentiszteleteket (szeptemberben 16), jártak a gyerekek az iskolába. Igaz, nem mehettünk Magyarországra (csak különleges feltételekkel lehetett volna). A teológia online kezdte az oktatást. A tornaljai szlovák lelkésszel eskettünk, kereszteltünk és temettünk egész ősszel (az alkalmak nagy részét lemondták-esküvő, keresztelő).

**Október –** Amit évekig terveztünk, amiért az MEE mindent megtett, megvalósult- legalábbis elkezdődött a tornaljai konferenciaközpont és turistaszálló felújítása. Október 18-tól megint bezárták a templomokat, online kellett tartani(9 élő, 3 online). Október 24-től kijárási tilalom kezdődött. Az iskolákban az 1-4-es hittanok folytatódtak.

**November –** első két hétben online voltak az istentiszteletek(2), majd újra lehetett járni a templomokba (10). A missziós központtal kapcsolatban a külügyi osztály tagjaival szinte naprakész kapcsolattartásban voltunk és vagyunk. A hitoktatás már egész évben online folytatódott (kivéve 1-4).

**December** – A hektikus összevisszaság decemberben is folytatódott. Istentiszteleteket december 20-ig tarthattunk(10), aztán újra be kellett zárni a templomokat, Húsvét után Karácsony is zárt kapuk alatt , online volt(6).

Nem tudjuk, mi vár ránk 2021-ben. Különös év volt 2020. Hol bezártunk, hol kinyitottunk. Mégis „mégis“ év volt. Mégis él az Úr! Mégis Ő vezetett, nyitott ki új kapukat. Kinyitotta számunkra az online teret, ami bár nem ellenőrizhető, nem is helyettesíti az élő közösségi találkozásokat, de megmutatta, hogy van, létezik és ebben a térben is hirdetni kell Isten igéjét. Azt is megmutatta, hogy újat kell kezdenünk, mert azok a keretek, amik voltak, megszűntek. A 10-12 év alatt felépített és jól múködő táboraink, hitoktatásunk, bibliaóráink márciustól szinte egycsapásra megszűntek. Újra kell kezdenünk, de nem félünk, nert az Úr mindörökké ugyanazzal a szeretettel veszi körül közösségeinket. Ez biztos.

Gondolom, már megkaptad a többi, a felvidéki misszióban résztvevő beszámolóját (Bálintné Varsányi Vilma, Ferenczy Erzsébet, Pethő Judit, Nagy Olivér és a többi átjáró lelkész). Valakinek biztosan beszámolnak a szolgálatukról.

Ebben az évben is több gyülekezetet tudtunk a diaszpóra keretből támogatni. Ipolyszakálos temploma, a Sajógömör lelkészlak, az alsószeli templom kihangositása, valamint a százdi gyerektábor volt támogatva ebből a pénzcsomagból.

Reméljük 2021-ben a magyar és szlovák püspök testvérek találkozója is nagyon hasznos lesz a kölcsönös kapcsolatok alakulásában.

Ferenczy Erzsébet nyugdíjba vonulásával nagy űr keletkezett a gömöri régióban, ráadásul nem tudjuk meddig tart a jelenlegi helyzet és ez mennyire fogja akadályozni Bálintné Varsányi Vilma és Pethő Judit szolgálatait.

Teológia: Csodák vannak! Elvégeztem az őszi szemesztert. Az utolsó félévemet kezdem.

Az Úr csodásan működik. Minden évben ajtókat nyit ki, utat mutat, merre, hogyan menjünk.

Személyesen rengeteg áldást tapasztalhattam meg 2020-ban is. Nincs jobb munkaadó a mi Istenünknél. Kegyelméből vezet és megtart minket!

Isten őrizzen és vezessen minket 2021-ben !

*„Megparancsoltam neked,hogy légy erős és bátor. Ne félj, és ne rettegj, mert veled van Istened, az Úr, mindenütt, amerre csak jársz.”* Józs 1,9

Ez a kiértékelés az én személyes látásom, remélem, hogy nem sértettem meg, nem bántottam meg benne senkit. A fentiek egyrészt beszámoló a Felvidéki Magyar Evangélikus Missziói Központ (FMEM) 2020 évi szolgálatairól, működéséről, másrészt pedig tájékoztató a felvidéki helyzetről a FMEM látószögéből.

**Erős vár a mi Istenünk!**

Lóczy Tibor